Lehet, hogy meg fog lepődni: itt megnézheti, hogy mi mindent tud önről a Google
Mire keresett rá eddig egész életében a Google-ben vagy a YouTube-on, milyen videókat nézett meg, milyen helyeken járt eddig a világban – ezt mind tudja önről a Google, és most átnézheti, hogy pontosan mik is ezek az adatok.
A Google üzleti modelljének lényege, hogy rengeteg információt gyűjt be felhasználóiról, az adatokat pedig egyrészt szolgáltatásai finomhangolására használja, másrészt arra, hogy közvetetten értékesítse az infókat a hirdetőknek. A hirdetők ugyanis – annak megfelelően, hogy milyen helyeken járunk a neten vagy éppen a világban – jobban célozhatják, hogy milyen reklámokat mutassanak nekünk, ha azt szeretnék, hogy valóban megvegyünk valamit.

A Google sokféle forrásból gyűjti be rólunk az információkat, melyeket azonban egyetlen helyen tálalva is megmutathat nekünk. Saját személyes információit ide kattintva érheti el. Az egyes tartalomtípusok szerinti részletes adatokat az “Előzmények kezelése” feliratnál találja, illetve itt törölheti is őket. A “Szünet” gombbal pedig átmenetileg megtilthatja a Google-nek, hogy az adott típusú infókat begyűjtse önről.

De van még tovább is: ha kíváncsi, hogy a Google szerint önt (eddigi netes tevékenysége alapján) mi érdekli, menjen erre az oldalra, majd nézze meg az "Érdeklődési kör" szekciót.

Ha máskor is érdekli ilyen hasznos infó, lájkolja a hvg.hu Tech rovatának Facebook-oldalát.
Google adatvédelem